**Studenac Supermarket donirao Caritasu Dubrovačke biskupije prehrambene i higijenske proizvode**

*Donacija je dio humanitarne akcije „Dodaj u košaricu“ u sklopu koje se kroz cijeli prosinac prikupljaju proizvodi u košarama postavljenim u trgovinama*

**Dubrovnik, 22. prosinca 2025.** –Uoči božićnih blagdana, dubrovački Studenac Supermarket je Caritasu Dubrovačke biskupije donirao prehrambene i higijenske proizvode u vrijednosti od 500 eura, s ciljem pružanja pomoći osobama i obiteljima kojima je u ovom razdoblju najpotrebnija. Donacija se nadovezuje na humanitarnu akciju Caritasa „Dodaj u košaricu“ u kojoj sudjeluje i Studenac sa svojih čak deset trgovina na dubrovačkom području, gdje od 1. prosinca građani imaju priliku dio kupljenih proizvoda odvojiti za one slabijeg imovinskog stanja.

Donacija je simbolično uručena u ponedjeljak 22. prosinca tijekom blagdanskog susreta u Studenac trgovini na adresi Vukovarska 26 u Dubrovniku, uz prisutnost volontera Caritasa koji su kupcima približili humanitarnu inicijativu.

Studenac u akciji „Dodaj u košaricu“ sudjeluje od 2022. godine, a tijekom prosinca 2024. u trgovinama Studenca na području Dubrovnika kupci su donirali čak dvije tisuće različitih proizvoda. Ove se godine Studenac odlučio dodatno angažirati te Caritasu donirati i vlastite prehrambene i higijenske proizvode, želeći time još snažnije potaknuti kupce na sudjelovanje i podržati rad ove humanitarne organizacije.

„Kao trgovački lanac koji je ovdje snažno prisutan te na području Dubrovnika i okolice poslujemo u više od 50 trgovina i zapošljavamo oko 150 naših sugrađana, osjećamo odgovornost, ali i iskrenu želju dati svoj doprinos onima kojima je pomoć najpotrebnija. Uz proizvode koje naši kupci ostavljaju u košarama u trgovinama, odlučili smo dodatno podržati inicijativu te na razini trgovine donirati higijenske proizvode poput šampona za kosu, sapuna, gelova za tuširanje, paste za zube, ali i prehrambene poput soli, šećera, brašna, ulja, riže, tjestenine, gotovih jela u konzervama i slično. Vjerujemo da će ova pomoć barem malo olakšati blagdane onima koji se nalaze u teškim životnim okolnostima“, izjavio je **Miho Glavinić**, direktor regije dubrovačkog područja.

Zahvalu Studencu uputila je i ravnateljica Caritasa Dubrovačke biskupije **Lucija Kusalić Šajić**.

„Zahvaljujemo Studencu na ovoj vrijednoj donaciji, kao i na inicijativi da se, uz sudjelovanje u zajedničkoj akciji prikupljanja pomoći, dodatno uključe kao donator. Svaka ovakva gesta izravno pomaže ljudima kojima Caritas svakodnevno stoji na raspolaganju, a osobito je dragocjena u blagdansko vrijeme“, poručila je**.**

Studenac ovim angažmanom potvrđuje svoju predanost odgovornom poslovanju i aktivnoj ulozi u zajednicama u kojima djeluje, s posebnim naglaskom na brigu o svakodnevnim potrebama svojih kupaca.

**O Studencu**

Studenac je hrvatski maloprodajni trgovački lanac utemeljen 1991. godine u Omišu. Nakon 2018., kada je započela sveobuhvatna transformacija poslovanja tvrtke obilježena brojnim akvizicijama i njezinim organskim rastom diljem zemlje, Studenac je postao najveći maloprodajni lanac u Hrvatskoj po broju trgovina. Godine 2024. Studenac je započeo širenje svoje mreže van granica Hrvatske te iskoračio na tržište susjedne Slovenije.

Studenac se ponosi praktičnim i dostupnim trgovinama koje zadovoljavaju svakodnevne potrebe kupaca, odražavajući svoju usmjerenost na kupca kroz prepoznatljivu ponudu i jedinstveni koncept „I sitno i bitno“.

Od 2018. godine do danas tvrtka je više nego utrostručila broj trgovina u svojoj mreži. Na kraju 2024. godine Studenac je upravljao s više od 1400 trgovina i zapošljavao više od 7000 zaposlenika. Time je učvrstio svoju prisutnost u lokalnim zajednicama, od užurbanih gradskih središta poput Zagreba i Splita do ruralnih regija s nižom gustoćom naseljenosti i otoka diljem Jadrana koji se mogu pohvaliti snažno razvijenom turističkom industrijom.

Studenac je jedan od najbrže rastućih maloprodajnih trgovaca prehrambenim proizvodima u srednjoistočnoj Europi. Prihodi tvrtke porasli su s 309,5 milijuna eura ostvarenih 2021. godine na 816,5 milijuna eura zabilježenih 2024., što predstavlja složenu godišnju stopu rasta (CAGR) od 38 posto.

Od 2018. godine Studenac je u vlasništvu fonda kojim upravlja tvrtka Enterprise Investors. Riječ je o jednom od najvećih društava za ulaganje privatnog kapitala u srednjoistočnoj Europi kojeg odlikuje jedinstveno iskustvo i niz uspješnih ulaganja u maloprodajnom sektoru.

**Kontakti**

**ABECEDA Komunikacije (Hrvatska)**

Marina Bolanča Radunović | +385 91 7912 570

E-adresa: [marina@abeceda-komunikacije.hr](mailto:marina@abeceda-komunikacije.hr)

**Studenac**

Tatjana Spajić, direktorica Službe korporativnih komunikacija

+385 91 489 0462 **|** tatjana.spajic@studenac.hr